Jann Sjursen (KD), 2004-05-27:
Kristendemokraterne har været med til at rejse denne vigtige forespørgselsdebat.
Det har vi, fordi vi mener, at FN generelt er vigtig, og i særdeleshed er det jo selvfølgelig vigtigt, at vi også i Folketinget drøfter, hvilke muligheder, hvilke prioriteter Danmark skal gøre sig forud for eventuel indtrædelse i Sikkerhedsrådet som medlem.
Det kræver i øvrigt enormt meget af et land og et lille land som Danmark at blive medlem af Sikkerhedsrådet, fordi man må forholde sig til den fulde dagsorden i sikkerhedsrådssammenhæng med en seriøsitet, for at vi kan få den gennemslagskraft, som vi gerne vil have.
Vi har selvfølgelig fuld tillid til, at Udenrigsministeriets medarbejdere vil gøre deres yderste for, at Danmark også kan opnå genklang for mange af de synspunkter, som udenrigsministeren gav udtryk for, og som vi også et stykke hen ad vejen selvfølgelig er enige i, på trods af at vi ikke er med i det forslag til vedtagelse, som partier, der repræsenterer et flertal, har fremlagt.
Det skal jeg komme tilbage til. Jeg vil sige helt generelt, at det er vores opfattelse, at det er vigtigt, for at vi får styrket udviklingen i retningen af et internationalt retssamfund, at vi også styrker FN, og det gør vi ved at sætte mere fart i reformarbejdet i FN helt generelt og i særdeleshed også i det reformarbejde, der også kan gøre Sikkerhedsrådet stærkere i forhold til international konfliktløsning.
Det er krisestyring og forebyggelse af konflikter også, og jeg vil godt respondere på det, som udenrigsministeren var inde på i sin tale omkring Sudan.
Jeg er enig i de betragtninger, der blev gjort fra udenrigsministerens side, hvad det angår, og også i de forpligtelser, vi fra dansk side må være villige til at påtage os i den sammenhæng.
Men det er klart, at når man diskuterer internationalt retssamfund, når man diskuterer folkeretten og en styrkelse af denne, så kommer man jo ikke uden om, hvad der er sket i de sidste par år, og specielt kommer man da ikke uden om hele debatten omkring Irakkrigen.
Derfor er det vores opfattelse, uanset de mange gode intentioner, som udenrigsministeren også møder op med i dag, at det på mange måder er et lidt svækket Danmark, der går ind i Sikkerhedsrådet som medlem netop på grund af vores rolle i hele Irakkrigen, og også uanset at dagsordenen for FN i den her sammenhæng er en anden, end den var i de dage, hvor Sikkerhedsrådet var splittet på kryds og tværs i forbindelse med våbeninspektørernes arbejde og det, der siden førte til, at USA med andre lande inklusive Danmark gik enegang og gik i krig mod Irak.
Vi er glade for, at Afrika fyldte forholdsvis meget i udenrigsministerens tale, og at den dimension blev nævnt, både de glemte konflikter og også behovet for udvikling.
Også 2015-målene med opfølgningskonferencen næste år.
Den konference håber jeg meget at regeringen og Danmark som medlem af Sikkerhedsrådet og i FN-samarbejdet i det hele taget vil gøre meget for bliver succesfuld, for den vil være meget afgørende for, om vi bare har en kinamands chance for at nå 2015-målene eller ej.
I den forbindelse er det efter vores opfattelse vigtigt, at også FN's særorganisationer på de enkelte områder bliver styrket, og i særdeleshed er det vigtigt, at UNDP kommer til at spille en stærkere rolle også i forhold til Verdensbanken og IMF.
Netop 2015-målene er i virkeligheden også bestemmende for, om vi kan løse mange af de andre spørgsmål, som har været fremme i debatten med hensyn til krisestyring og konflikthåndtering.
Og det er baggrunden for, at vi har valgt at gå sammen med SF og Enhedslisten om et forslag til vedtagelse, som lige præcis fokuserer på det, fordi vi mener, at Danmark kan og bør gøre en forskel i forhold til alle otte 2015-mål, men jo altså også i forhold til, at vi med mulighed for at gå foran, når det gælder om at give udviklingsbistand, kan nå det, som regeringen er enig med SF og De Radikale om, nemlig at vi internationalt set skal hæve bistanden.
Der er jeg fuldstændig enig med den foregående taler i, at hvis ikke holdning følger handling på det her område, så virker det altså ikke internationalt heller, og man kan ikke gå ud og kræve, at andre lande sætter deres bistand op, når man så selv, uanset at vi stadig væk ligger højt, lige har skåret. Så vi synes, at især den del af sikkerhedsrådsarbejdet må have Danmarks allerstørste bevågenhed, og det er derfor, vi har valgt at medvirke til at fokusere på det tema i vores forslag til vedtagelse sammen med SF og Enhedslisten. Endelig vil jeg så også godt sige, at der decideret er en enkelt pind i det forslag til vedtagelse fra flertallet, som vi ikke umiddelbart kan kapere, og det er pinden, at EU skal tale med én stemme på lang sigt, som jeg hørte i hvert fald et fortolkningsbidrag til forståelse af den pind på, i FN's Sikkerhedsråd.
Det er ikke Kristendemokraternes politik.
Så alene af den grund kan vi heller ikke være med til det forslag til vedtagelse, som er fremsat.